b'\n_START_ARTICLE_\nVrnil se bom\n_START_SECTION_\nZgodba\n_START_PARAGRAPH_\nBranko Medan je podpolkovnik, ki ga je v eni izmed voja\xc5\xa1kih akcij, v kateri je sodeloval, po\xc5\xa1kodovala eksplozija bombe in mu iznakazila levo stran obraza, zaradi gangrene pa so mu morali amputirati nogo. \xc5\xbde kot 16 let star fant se je pridru\xc5\xbeil partizanom in se seznanil s smrtjo, potem ko ga demobilizirajo kot invalida, pa postane znanstvenik in se ukvarja predvsem s prou\xc4\x8devanjem smreke, na kateri dela tezo. Je osamljen \xc4\x8dlovek, ki ga vojna zelo prizadene. S prihodom Jane v njegovo \xc5\xbeivljenje ponovno vstopi ljubezen._NEWLINE_Jana je gospodinja, poro\xc4\x8dena \xc5\xbeenska, ki pa je v svojem zakonu nesre\xc4\x8dna, saj ta ne temelji na ljubezni. Mlada se je poro\xc4\x8dila z Ivanom, direktorjem muzeja, ki je kar dvakrat starej\xc5\xa1i od nje, zgolj zaradi vojne, da sta bila na varnem. Ivan je dobro izkoristil prilo\xc5\xbenost, saj je Jana prav takrat kon\xc4\x8dala razmerje s svojo prvo ljubeznijo Pavlom. Ta se v romanu pojavi \xc5\xa1e nekajkrat kot spomin, ob\xc5\xbealovanje Jane, da se ni poro\xc4\x8dila z njim, sedaj pa je prepozno, saj so ga ubili partizani. Odnos med Jano in Ivanom je povsem odtujen. Mo\xc5\xbe celo posumi, da ima drugega._NEWLINE_V o\xc4\x8di ji pade Branko, sosed, ki ga ve\xc4\x8dkrat opazuje skozi okno. Nekega dne ga ogovori in se \xc5\xbeeli z njim spoprijateljiti. Sam ji ne pusti blizu, \xc4\x8deprav si v sebi \xc5\xbeeli njene bli\xc5\xbeine in dru\xc5\xbebe. Bolj kot se njuno razmerje poglablja, bolj si je Branko \xc5\xbeeli in ne prenese njenega mo\xc5\xbea. Ne more je ve\xc4\x8d \xc4\x8dakati. Skupaj skleneta, da zbe\xc5\xbeita. Jana se mo\xc5\xbeu zla\xc5\xbee, da gre na tridnevni izlet na Taro s skupino mladih znanstvenikov, ki preu\xc4\x8dujejo rastline in drevesa. Pusti ji iti, re\xc4\x8de ji naj po\xc4\x8dne kar ho\xc4\x8de in kjer ho\xc4\x8de, \xc4\x8de je njegova. Nato zaklene vrata sobe in si jo polasti, Jana pa Branku to omeni \xc5\xa1ele, ko se tretji dan izleta spreta, jabolko spora pa je prav Ivan. Pred vrnitvijo se na \xc5\xbeelezni\xc5\xa1ki postaji dogovorita, da se sestaneta pred kavarno Zagreb. Jana ga \xc4\x8daka, medtem pa si jo ogleduje kosmat \xc4\x8dlovek za sosednjo mizo. Ko gre mimo nje, jo pokli\xc4\x8de \xc5\xbdana in se ji zasmeji v obraz. Od tu naprej se Jana ne spomni, kdaj in kako je pri\xc5\xa1el Branko, kako se je vrinil med njo in kosmatincem, vse se je odvija hitro. Branko in kosmatinec se ruvata, prevrnila sta mizo, Brankov obraz je okrvavljen, odide, da bi si ga umil. Vrne se popolnoma spremenjen, izvle\xc4\x8de revolver in ga \xc5\xa1estkrat ustreli._NEWLINE_Za umor mu sodijo in zasli\xc5\xa1ijo Jano ter ostale pri\xc4\x8de. V zagovoru ga sku\xc5\xa1a branilec prikazati kot osebo s psihi\xc4\x8dnimi te\xc5\xbeavami, da bi kazen odsedel v umobolnici, \xc4\x8demur pa obto\xc5\xbeenec nasprotuje. Ho\xc4\x8de, da mu sodijo kot navadnemu zlo\xc4\x8dincu, saj se zaveda, kaj je storil. Vsem pove svojo zgodbo, ki pa se preve\xc4\x8d prepleta z zgodbo javnega to\xc5\xbeilca Slavka in slednji se tako v svojem zaklju\xc4\x8dnem govoru tega ne more vzdr\xc5\xbeati._NEWLINE_Tudi on je s \xc5\xa1estnajstim letom stopil med partizane, bil je vohun, usta\xc5\xa1i so mu zverinsko pobili vse svojce, edina vez na dom pa mu je Petra, ena izmed pri\xc4\x8d umora v kavarni, kateri so prav tako umorili svojce, sama pa se je uspela re\xc5\xa1iti iz gore\xc4\x8de hi\xc5\xa1e, tako da je sko\xc4\x8dila skozi okno, prav Slavko pa jo pelje k partizanom, takrat \xc5\xa1ele dvanajstletno dekle, ki se zaljubi vanj._NEWLINE_Predsednik sodi\xc5\xa1\xc4\x8da pove razsodbo. Branka obsodijo na osem let zapora zaradi umora Jovana Mitrovi\xc4\x8da. Jana po razsodbi zapusti dvorano, pred tem je Brankovemu odvetniku izro\xc4\x8dila pismo, v katerem je Branku napisala, da se je lo\xc4\x8dila in je prosta. Po\xc4\x8daka ga zunaj, ne moreta se posloviti, te\xc5\xbeko prodre do njega. Preden pa odide ji re\xc4\x8de\xc2\xa0:\xc2\xa0\xc2\xbb\xc4\x8cakaj ... Vrnil se bom.\xc2\xab\n_START_SECTION_\nKritika in literarna zgodovina\n_START_PARAGRAPH_\n\xc2\xbbPsiholo\xc5\xa1ka osnova romana je v celoti dosti \xc4\x8dvrsto stkana. Njene niti pa vendarle za\xc4\x8dno popu\xc5\xa1\xc4\x8dati prav na najzahtevnej\xc5\xa1em mestu, v zadnjem delu romana, na sodbi in okoli nje. Ali je mogo\xc4\x8de, da se Branko, \xc4\x8deprav ga poznamo kot ponosnega \xc4\x8dloveka, zavzema za ve\xc4\x8djo in te\xc5\xbejo kazen, kot mu je odmerjena? In njegovo \xc4\x8dustvovanje po sodbi, ko naravnost optimisti\xc4\x8dno (ne samo z veliko voljo, da se vrne) gre v je\xc4\x8do, ki mu bo odvzela najbolj\xc5\xa1a leta njegovega \xc5\xbeivljenja? \xe2\x80\x94 Podobno je z Jano, ki je za razliko od markantno oblikovanega Branka precej medlo prikazana. Po dvanajstih letih brezskrbnega, a brezizglednega me\xc5\xa1\xc4\x8danskega \xc5\xbeivljenja in dolgo\xc4\x8dasja v zakonu (z bovarijevskim filistrom) jo \xc4\x8daka novih osem let otepanja z okolico in te\xc5\xbekega pri\xc4\x8dakovanja Brankove vrnitve. Pisatelji\xc4\x8dina misel, da bo Jana v osmih letih \xc4\x8dakanja dru\xc5\xbebeno in psihi\xc4\x8dno dozorela, je anahronisti\xc4\x8dna glede na Janin razvoj v romanu. Videz je, da se je pisateljica v zadnjem delu bolj posvetila epizodnim likom in njihovemu psihi\xc4\x8dnemu do\xc5\xbeivljanju. [...] V oblikovnem pogledu je roman nedodelan, heterogen, z epizodami, ki so slabo povezane in nimajo prave vloge. Prepletanje sinteti\xc4\x8dne retrospekcije z analiti\xc4\x8dnim pripovedovanjem je nespretno izvedeno. Organizacija pripovedi pa je spri\xc4\x8do psiholo\xc5\xa1ke obravnave \xc5\xbee sama po sebi zahtevnej\xc5\xa1a in kompozicijska re\xc5\xa1itev odgovornej\xc5\xa1a.\xc2\xab\xc2\xa0(Janez Rotar 1961: 942\xe2\x80\x9344)'